**A Szegedi Tudományegyetem fiatal zenészeinek sikerei, melyeket nemzetközi szakmai fesztiválok díjazottjaiként értek el**

**Nickmann Marcell**

Született 1996-ban Budapesten. Tanulmányait a Hubay Jenő zeneiskolában kezdte Árok Sándornál, majd 2016-ban felvételt nyert a Szegedi Tudományegyetem Zeneművészeti Karára Bozóki Andreához. Több verseny díjazottja, 2013-ban egyenes adásban szerepelt a Bartók Rádió reggeli műsorában, illetve több koncerten is együtt játszott az Osztrák-magyar Haydn Zenekarral.

**Kovács Beatrix**

Az SZTE-ZMK másodéves hallgatója. Jelenleg Bozóki Andreánál tanul. Számtalan önálló koncertet tudhat maga mögött. Versenyeredményei száma is jelentős, többszörös első díjazottja a Bácstopolyán évente megrendezésre kerülő nemzetközi gitárversenynek, de egyéb euro regionális és országos versenyekről is hozott díjakat, például Temesvárról, Budapestről, Nyíregyházáról, Debrecenből. Többszörös támogatottja a Nemzeti Tehetség Programnak illetve az Eötvös Zenei Tehetségsegítő Alapítványnak, melynek Kohno Sakurai hangszerén jelen koncerten is játszik.

**Krizsány Csenge Emese**

Cegléden született. Jelenleg Szegeden az SZTE Vántus István Zeneművészeti Gyakorló Szakgimnáziumban 10. osztályos gitár szakos tanuló. Több versenyen is indult középiskolás évei alatt. Tavaly a Topolyai Nemzetközi Gitárversenyen 2., a Temesvári Nemzetközi Gitárversenyen kiemelt arany helyezésben részesült. Idén szintén Topolyán 1. díjat kapott.

**Tukacs Krisztina**

A Vántus István Zeneművészeti Szakgimnázium 11. évfolyamos tanulója. Zeneiskolás tanulmányait Sarnyai Daniellánál kezdte. Mostani tanára, Bozóki Andrea növendékeként számos versenyen vett részt: Szerbiában, Topolyán a Zenei Napokon, Temesváron több 1. helyezést ért el az elmúlt években.

**Az „I graziosi” gitártrió**

Az „I graziosi” gitártrió az SZTE Vántus István Zeneművészeti Gyakorló Szakgimnázium gitár szakos diákjaiból alakult. Az iskola gólyatáborában történt találkozásuk óta rendszeresen fellépnek iskolai és városi rendezvényeken. Repertoárjukon a zenetörténet különböző korszakaiból származó darabok szerepelnek.